
REFERAT

privind înfiinţarea Serviciului Voluntar pentru Situaţii de Urgenţă 

În conformitate cu prevederile legale în vigoare – Legea nr. 481/2004 – privind protecţia civilă – şi Ordinul ministrului administraţiei şi internelor nr. 718/2005 – pentru aprobarea Criteriilor de performanţă privind structura organizatorică şi dotarea serviciilor voluntare pentru situaţii de urgenţă – „Protecţia civilă este o componentă a sistemului securităţii naţionale şi reprezintă un ansamblu integrat de activităţi specifice, măsuri şi sarcini organizatorice, tehnice, operative, cu caracter umanitar şi de informare publică, planificate, organizate şi realizate potrivit prezentei legi, în scopul prevenirii şi reducerii riscurilor de producere a dezastrelor, protejării populaţiei, bunurilor şi mediului împotriva efectelor negative ale situaţiilor de urgenţă, conflictelor armate şi înlăturării operative a urmărilor acestora şi asigurării condiţiilor necesare supravieţuirii persoanelor afectate”.


  Pentru îndeplinirea atribuţiilor specifice de protecţie civilă sunt constituite, potrivit legii, servicii de urgenţă profesioniste şi voluntare. Autorităţile administraţiei publice centrale şi locale răspund de aplicarea măsurilor de protecţie civilă stabilite prin prezenta lege şi prin planurile proprii, potrivit domeniului lor de competenţă. Autorităţile administraţiei publice centrale şi locale sunt obligate să asigure capacităţi de intervenţie specializate, corespunzător tipurilor de riscuri la care sunt expuse teritoriul şi populaţia, în timpi de răspuns optimi, indiferent de locul şi momentul în care se produce situaţia de urgenţă. În conformitate cu prevederile art.1 din Ordinul ministrului administraţiei şi internelor nr. 718/2005 – pentru aprobarea Criteriilor de performanţă privind structura organizatorică şi dotarea serviciilor voluntare pentru situaţii de urgenţă: ”Serviciile voluntare pentru situaţii de urgenţă se constituie, potrivit legii, în comune, oraşe şi municipii, în subordinea consiliilor locale”. 


Faţă de cele de mai sus, propunem înfiinţarea în subordinea Consiliului Local al Municipiului Timişoara a Serviciului Voluntar pentru Situaţii de Urgenţă, ca serviciu public fără personalitate juridică, prin reorganizarea Inspectoratului de Protecţie Civilă.  

